酬韓校書愈打毬歌
作者：張建封
朝代：唐

paragraphs: 僕本修文持筆者，今來帥領紅旌下。
不能無事習虵矛，閑就平場學使馬。
軍中伎癢驍智材，競馳駿逸隨我來。
護軍對引相向去，風呼月旋朋先開。
俯身仰擊復傍擊，難於古人左右射。
齊觀百步透短門，誰羨養由遙破的。
儒生疑我新發狂，武夫愛我生雄光。
杖移鬃底拂尾後，星從月下流中場。
人不約，心自一，馬不鞭，蹄自疾。
凡情莫辨捷中能，拙目翻驚巧時失。
韓生訝我爲斯藝，勸我徐驅作安計。
不知戎事竟何成，且愧吾人一言惠。